b'\n_START_ARTICLE_\nSiera\n_START_SECTION_\nJunginiai\n_START_PARAGRAPH_\nSvarbiausi sieros junginiai: FeS\xe2\x82\x82\xc2\xa0\xe2\x80\x93 piritas, ZnS\xc2\xa0\xe2\x80\x93 sfaleritas, PbS\xc2\xa0\xe2\x80\x93 galenitas, HgS\xc2\xa0\xe2\x80\x93 cinoberis, CaSO\xe2\x82\x84\xc2\xa0\xc2\xb7\xc2\xa0H\xe2\x82\x82O\xc2\xa0\xe2\x80\x93 gipsas, Na\xe2\x82\x82SO\xe2\x82\x84\xc2\xa0\xc2\xb7\xc2\xa010H\xe2\x82\x82O, MgSO\xe2\x82\x84\xc2\xa0\xc2\xb7\xc2\xa07H\xe2\x82\x82O\xc2\xa0\xe2\x80\x93 kar\xc4\x8dioji druska.\n_START_SECTION_\nPaplitimas\n_START_PARAGRAPH_\nSiera yra penkioliktas pagal paplitim\xc4\x85 elementas \xc5\xbeem\xc4\x97s plutoje. Gamtoje sieros randama tiek laisvos, tiek ir daugyb\xc4\x97s jungini\xc5\xb3 pavidalu. Laisvos sieros da\xc5\xbenai randama kaln\xc5\xb3 uolienose. \xc4\xaeeina \xc4\xaf \xc4\xafvairi\xc5\xb3 mineral\xc5\xb3, r\xc5\xabd\xc5\xb3 ir uolien\xc5\xb3, naftos, akmens anglies sud\xc4\x97t\xc4\xaf. Telkini\xc5\xb3 yra Vakar\xc5\xb3 Ukrainoje, Pavolgyje, Vidurin\xc4\x97je Azijoje. Siera yra \xc5\xa1e\xc5\xa1tas pagal gausum\xc4\x85 elementas gamtiniuose vandenyse, daugiausia sulfato jono pavidale ir sudaro \xe2\x80\x9enuolatin\xc4\xaf\xe2\x80\x9c g\xc4\x97lo vandens kietum\xc4\x85. Siera gamtoje - tai sulfidai, baltymai, sulfatai ()._NEWLINE_Sudaro 0,05\xc2\xa0% \xc5\xbdem\xc4\x97s plutos mas\xc4\x97s, o \xc5\xbemogaus k\xc5\xabno\xc2\xa0\xe2\x80\x93 vidutini\xc5\xa1kai 0,25\xc2\xa0% mas\xc4\x97s.\n_START_SECTION_\nIstorija\n_START_PARAGRAPH_\nLotyni\xc5\xa1ko pavadinimo\xc2\xa0\xe2\x80\x93 Sulfur kilm\xc4\x97 ne\xc5\xbeinoma. Lietuvi\xc5\xa1kas pavadinimas grei\xc4\x8diausiai perimtas i\xc5\xa1 slav\xc5\xb3 taut\xc5\xb3, gali b\xc5\xabti siejamas su sanskrito sira\xc2\xa0\xe2\x80\x93 \xc5\xa1viesiai geltonas.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nGeltonos spalvos, kieta kristalin\xc4\x97 med\xc5\xbeiaga. Kaip ir kiti nemetalai, blogai praleid\xc5\xbeia elektros srov\xc4\x99 ir \xc5\xa1ilum\xc4\x85. Sieros gabaliukai sk\xc4\x99sta vandenyje, o sieros milteliai nesk\xc4\x99sta, nes nedr\xc4\x97ksta. Pana\xc5\xa1iai kaip milteli\xc5\xb3 pavidalo sieros vanduo nedr\xc4\x97kina ir daugelio kit\xc5\xb3 mineral\xc5\xb3. \xc5\xa0ia savybe naudojamasi atskiriant sulfidines r\xc5\xabdas nuo "tu\xc5\xa1\xc4\x8dios uolienos". Toks r\xc5\xabd\xc5\xb3 sodrinimas vadinamas flotacija._NEWLINE_Vandenyje beveik netirpsta. Gerai tirpsta anglies (IV) sulfide, toluole ir kai kuriuose kituose tirpikliuose._NEWLINE_Sieros kristalin\xc4\x97 gardel\xc4\x97 sudaryta i\xc5\xa1 \xc5\xbeiedini\xc5\xb3 molekuli\xc5\xb3. Kristalin\xc4\x97 siera lengvai lydosi. \xc5\xbdemoje (112,8 C) temperat\xc5\xabroje virsta judriu geltonu skys\xc4\x8diu. Toliau \xc5\xa1ildoma ji tams\xc4\x97ja ir tir\xc5\xa1t\xc4\x97ja. 444,6 C temperat\xc5\xabroje - u\xc5\xbeverda. \xc4\xaekaitint\xc4\x85 iki virimo sier\xc4\x85 i\xc5\xa1pylus \xc4\xaf \xc5\xa1alt\xc4\x85 vanden\xc4\xaf, susidaro plasti\xc5\xa1koji siera, kuri\xc4\x85 galima i\xc5\xa1tempti kaip gum\xc4\x85._NEWLINE_Norint atskirti laisv\xc4\x85 sier\xc4\x85 i\xc5\xa1 uolien\xc5\xb3, ji lydoma. Lydant sieros ir sm\xc4\x97lio mi\xc5\xa1in\xc4\xaf, siera i\xc5\xa1silydys, o sm\xc4\x97lis nus\xc4\x97s \xc4\xaf indo dugn\xc4\x85. I\xc5\xa1lydyta siera atskiriama j\xc4\x85 nupilant.\n_START_SECTION_\nChemin\xc4\x97s savyb\xc4\x97s\n_START_PARAGRAPH_\nKadangi sieros atomo spindulys didesnis, ji yra daug silpnesnis oksidatorius u\xc5\xbe deguon\xc4\xaf. Vykstant reakcijoms su deguonimi siera\xc2\xa0\xe2\x80\x93 reduktorius, jai b\xc5\xabdingi oksidacijos laipsniai +4 ir +6. Auk\xc5\xa1tesn\xc4\x97je temperat\xc5\xabroje reaguoja su fluoru ir deguonimi (dega). Dega m\xc4\x97lyna spalva. Reaguoja su beveik visais metalais (su kai kuriais metalais, pvz., kalis, natris, reaguoja jau kambario temperat\xc5\xabroje), auk\xc5\xa1tesn\xc4\x97je temperat\xc5\xabroje\xc2\xa0\xe2\x80\x93 su vandeniliu, kai kuriais nemetalais. Sieros oksidacin\xc4\x97s savyb\xc4\x97s pasirei\xc5\xa1kia jos reakcijoms su metalais ir vandeniliu, o redukcin\xc4\x97s\xc2\xa0\xe2\x80\x93 vykstant reakcijoms su deguonimi ir halogenais (su jodu siera nereaguoja)._NEWLINE_Siera tirpsta anglies disulfide CS\xe2\x82\x82 ir eteryje, nereaguoja su \xc4\xafnertin\xc4\x97mis dujomis, azotu, tel\xc5\xabru, jodu, platina, auksu ir irid\xc5\xbeiu.\n_START_SECTION_\nNaudojimas\n_START_PARAGRAPH_\nSiera naudojama kovai su \xc5\xbeem\xc4\x97s \xc5\xabkio augal\xc5\xb3 kenk\xc4\x97jais ir ligomis, kau\xc4\x8diuko vulkanizacijai; degtuk\xc5\xb3, sieros r\xc5\xabg\xc5\xa1ties, tepal\xc5\xb3 (medicinoje) gamybai.'